KOMMISSIONENS BESLUTNING af 25. juni 1996 om informations- og offentlighedsforanstaltninger, som medlemsstaterne og Kommissionen gennemfører vedrørende Samhørighedsfondens virksomhed i henhold til Rådets forordning (EF) nr. 1164/94 (96/455/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1164/94 af 16. maj 1994 om oprettelse af Samhørighedsfonden (1), særlig artikel 14, der indeholder bestemmelser om information og offentlighed vedrørende Samhørighedsfondens virksomhed, og

ud fra følgende betragtninger:

I artikel 14, stk. 1, sidste afsnit, i forordning (EF) nr. 1164/94, er det fastsat, at Kommissionen sørger for, at medlemsstaterne underrettes som fondens virksomhed;

i artikel 14, stk. 2, første afsnit, i forordning (EF) nr. 1164/94 er det fastsat, at de medlemsstater, der er ansvarlige for gennemførelsen af en foranstaltning, hvortil der ydes støtte fra fonden, drager omsorg for, at denne foranstaltning offentliggøres på passende vis, således at offentligheden gøres opmærksom på Fællesskabets rolle i forbindelse med foranstaltningen, og således at de potentielle støttemodtagere og erhvervsorganisationerne gøres opmærksom på de muligheder, foranstaltningen frembyder;

ifølge artikel 14, stk. 2, tredje afsnit, i forordning (EF) nr. 1164/94, skal medlemsstaterne meddele Kommissionen, hvilke initiativer der tages i medfør af nævnte stykke;

i henhold til artikel 14, stk. 3, i forordning (EF) nr. 1164/94 skal Kommissionen vedtage nærmere bestemmelser om information og offentlighed -

VEDTAGET FØLGENDE BESLUTNING:

Artikel 1

De nærmere bestemmelser om information og offentlighed vedrørende Samhørighedsfondens virksomhed fastsættes som anført i bilagene.

Artikel 2

Denne beslutning er rettet til medlemsstaterne.

Udfærdiget i Bruxelles, den 25. juni 1996.

På Kommissionens vegne

Monika WULF-MATHIES

Medlem af Kommissionen

(1) EFT nr. L 130 af 25. 5. 1994, s. 1.

BILAG I

NÆRMERE BESTEMMELSER OM INFORMATION OG OFFENTLIGHED VEDRØRENDE SAMHØRIGHEDSFONDENS VIRKSOMHED

1. Formål og anvendelsesområde

De foranstaltninger, der gennemføres vedrørende information om og omtale af alle de af Samhørighedsfonden medfinansierede projekter, har til formål at øge offentlighedens kendskab til og gennemsigtigheden omkring Fællesskabets aktioner i alle medlemsstater og at give et sammenhængende indtryk af de foranstaltninger, der gennemføres i de pågældende fire medlemsstater. Der skal gives information om og omtale af alle de projekter, som Samhørighedsfonden yder finansielle bidrag til.

Foranstaltningerne supplerer de bestemmelser om information og offentlighed, som Kommissionen og medlemsstaterne har indført på andre områder i regional- og samhørighedspolitikken, specielt i henhold til Kommissionens beslutning 94/342/EF af 31. maj 1994 om informationsforanstaltninger, der skal iværksættes af medlemsstaterne i forbindelse med interventioner fra strukturfondene og det finansielle instrument til udvikling af fiskeriet (FIUF) (1).

2. Generelle principper

De nationale, regionale eller lokale myndigheder, der er ansvarlige for gennemførelsen af projekter under Samhørighedsfonden, er også ansvarlige for alle foranstaltningerne vedrørende omtale på stedet og i hele den medlemsstat, hvor projektet gennemføres. Der sørges for omtale i samarbejde med Kommissionen, som skal underrettes om alle foranstaltninger i så henseende.

De nationale, regionale og lokale myndigheder skal tage alle fornødne skridt til at sikre en effektiv anvendelse af disse ordninger og samarbejde med Kommissionens tjenestegrene herom.

Foranstaltningerne vedrørende information og omtale skal træffes i god tid, så snart der er truffet beslutning om bistand fra Samhørighedsfonden. Kommissionen forbeholder sig ret til at indlede en procedure som omhandlet i artikel H i bilag II til forordning (EF) nr. 1164/94 (nedsættelse, suspension og ophævelse af støtten), hvis en medlemsstat ikke opfylder sine forpligtelser i henhold til nærværende beslutning.

3. Generelle principper for oplysningsarbejdet

Medmindre andet følger af de detaljerede regler i punkt 4, finder nedenstående generelle principper anvendelse på alle foranstaltninger vedrørende information og omtale.

Medierne

Myndighederne skal på den mest hensigtsmæssige måde underrette medierne om de aktioner, der medfinansieres af Samhørighedsfonden. Fællesskabets deltagelse skal på passende måde fremgå af disse oplysninger.

Der skal i den forbindelse navnlig til de regionale medier (presse, radio og fjernsyn) gives oplysninger om iværksættelsen af projekter (når de er blevet godkendt af Kommissionen) og om de vigtigste faser i projekternes gennemførelse. Der skal sikres et passende samarbejde med Kommissionens kontor i den pågældende medlemsstat.

De i de to foregående afsnit beskrevne principper finder også anvendelse på informationsmateriale såsom pressemeddelelser og andre officielle meddelelser, der udsendes af medlemsstaten.

Oplysningsarrangementer

Ved oplysningsarrangementer såsom konferencer, seminarer, messer og udstillinger i forbindelse med gennemførelsen af projekter, der medfinansieres af Samhørighedsfonden, skal de ansvarlige forpligte sig til udtrykkeligt at gøre opmærksom på Fællesskabets deltagelse. Ved sådanne lejligheder bør man alt efter omstændighederne anbringe det europæiske flag i mødelokalerne eller det europæiske logo på dokumenterne. Kommissionens kontorer i medlemsstaterne hjælper i fornødent omfang med forberedelsen og gennemførelsen af sådanne arrangementer.

Informationsmateriale

I publikationer (såsom brochurer og foldere) om projekter eller lignende foranstaltninger bør forsiden tydeligt oplyse om Fællesskabets deltagelse, ligesom det europæiske logo bør anføres, hvis der anvendes et nationalt, regionalt eller lokalt logo.

Hvis en publikation indeholder et forord, bør det underskrives både af den person, der er ansvarlig i medlemsstaten, og, på Kommissionens vegne, af det ansvarlige kommissionsmedlem eller af en udpeget stedfortræder, så det sikres, at Fællesskabets deltagelse klart fremgår. Sådanne publikationer skal indeholde angivelse af de nationale, regionale eller lokale organer, hos hvilke interesserede parter kan indhente oplysninger.

De ovenfor anførte principper finder også anvendelse på audiovisuelt materiale.

4. Medlemsstaternes forpligtelser vedrørende information og omtale

Vedrørende information og omtale skal der træffes et sammenhængende sæt foranstaltninger, som for et projekts gennemførelsesperiode fastlægges af de nationale, regionale og lokale myndigheder i samarbejde med Kommissionen. I den forbindelse skal medlemsstaterne sikre, at repræsentanter for fællesskabsinstitutionerne inddrages i de vigtigste af de aktiviteter, der rettes mod offentligheden i forbindelse med fonden.

Overvågningsudvalgene skal kontrollere gennemførelsen af sådanne foranstaltninger og underrette Kommissionen herom.

Når et projekt gennemføres, skal medlemsstatens myndigheder træffe nedenstående foranstaltninger med henblik på at gøre opmærksom på Samhørighedsfondens deltagelse i det pågældende projekt:

a) Der skal på stedet træffes foranstaltninger vedrørende information og omtale, så offentligheden bliver bekendt med Fællesskabets støtte via Samhørighedsfonden. For alle de projekter, der medfinansieres af Samhørighedsfonden, skal projekternes indhold offentliggøres i den mest hensigtsmæssige form. Myndighederne skal sikre, at sådanne dokumenter i det mindste tilstilles de lokale og regionale medier, og at de er til rådighed for interesserede parter. De skal for hele medlemsstatens område sikre, at det udarbejdede informations- og reklamemateriale fremtræder ensartet.

b) Ved investeringer på over 1 mio. ECU skal der ud over de i litra a) nævnte foranstaltninger foretages følgende:

- medlemsstatens myndigheder skal afholde egentlige pressekonferencer på lokalt plan og her oplyse om alle de forhold vedrørende projektet, der er af interesse for offentligheden

- foranstaltningerne på stedet bør omfatte opsætning af skilte på de pågældende lokaliteter og opsætning af permanente sponsorplader ved infrastrukturer, som anvendes af offentligheden, begge dele i overensstemmelse med bilag II.

c) Ved investeringer på over 10 mio. ECU skal der ud over de i litra a) og b) nævnte foranstaltninger foretages følgende:

medlemsstaternes myndigheder skal desuden udgive en brochure for almindeligt interesserede og et professionelt audiovisuelt materiale (f.eks. videobånd) om projektet, som bør fremsendes til såvel nationale som regionale TV- og radiostationer, til Kommissionen og på opfordring til interesserede virksomheder og offentligheden.

Brochuren og det øvrige informationsmateriale skal ajourføres regelmæssigt.

d) Ved investeringer på over 20 mio. ECU skal der ud over de i litra a), b) og c) nævnte foranstaltninger foretages følgende:

myndighederne skal på nationalt plan afholde egentlige pressekonferencer om projektet og dets gennemførelse med forevisning af det under litra c) nævnte audiovisuelle materiale.

5. Kommissionens initiativer vedrørende information og omtale

Kommissionen skal regelmæssigt udlevere alt relevant informationsmateriale om projekter, der medfinansieres af Samhørighedsfonden, til alle medlemsstaterne og stille det til rådighed for offentligheden i de medlemsstater, der ikke er involveret i projekternes gennemførelse.

Desuden afholder Kommissionen årligt pressekonferencer i de pågældende medlemsstater, hvor der oplyses om Samhørighedsfondens arbejde i almindelighed og om de projekter, hvor investeringerne overstiger 20 mio. ECU, i særdeleshed.

Hvert andet år skal pressekonferencen indgå som led i en offentlig udstilling, der tilrettelægges af Kommissionens repræsentation i det pågældende land, og hvor der oplyses om Samhørighedsfondens arbejde ved hjælp af ovennævnte videoer, diagrammer og andet oplysningsmateriale.

6. Overvågningsudvalgenes arbejde

6.1 Overvågningsudvalgene skal sørge for en passende information om deres arbejde. Med henblik herpå informerer de enkelte overvågningsudvalg, når de finder det hensigtsmæssigt, medierne om, hvorledes det eller de projekter, som de overvåger, forløber. Formanden er ansvarlig for kontakten til medierne. Han bistås af Kommissionens repræsentant.

Der skal ligeledes i samarbejde med Kommissionens tjenestegrene og Kommissionens kontorer i medlemsstater planlægges arrangementer, når større begivenheder såsom møder på højt niveau og indvielser finder sted.

6.2. Kommissionens repræsentanter i overvågningsudvalgene skal i samråd med de nationale, regionale og lokale myndigheder sørge for, at de vedtagne bestemmelser om information overholdes, herunder bestemmelserne om skilte og sponsorplader (se bilag II).

De myndigheder, der er ansvarlige for projekternes gennemførelse, tilsender overvågningsudvalgene oplysninger om informationsforanstaltninger og dokumentationsmateriale, f.eks. fotografier. Kopier af sådant materiale skal fremsendes til Kommissionen.

6.3. Udvalgene skal til Kommissionen fremsende alle de oplysninger, som denne har behov for ved udarbejdelsen af den årsrapport, der er omhandlet i artikel 14, stk. 1, i forordning (EF) nr. 1164/94.

Sådanne oplysninger skal gøre det muligt for Kommissionen af forvisse sig om, at nærværende beslutning er blevet overholdt.

7. Afsluttende bestemmelser

De berørte nationale, regionale og lokale myndigheder kan under alle omstændigheder træffe yderligere foranstaltninger, hvis de finder det hensigtsmæssigt.

De konsulterer Kommissionen og underretter den om de initiativer, der træffes, således at Kommissionen på passende måde kan inddrages i gennemførelsen heraf.

Kommissionen yder den fornødne tekniske bistand med henblik på at lette gennemførelsen af disse bestemmelser.

(1) EFT nr. L 152 af 18. 6. 1994, s. 39.

BILAG II

SÆRLIGE BESTEMMELSER OM SKILTE, SPONSORPLADER OG PLAKATER

For at synliggøre de aktioner, der medfinansieres af Samhørighedsfonden, skal medlemsstaterne sørge for, at de nedenfor anførte krav i forbindelse med information overholdes:

1. Skilte

Ifølge bilag I, punkt 4, opsættes der skilte på de steder, hvor der med støtte fra Samhørighedsfonden gennemføres projekter, hvis udgifter overstiger de i bilag I, punkt 4,. litra b) nævnte beløb. En del af skiltenes overflade reserveres til information om Fællesskabets bidrag.

Skiltenes dimensioner skal svare til aktionens omfang.

Skiltenes »EF-del« skal opfylde følgende krav:

- den skal udgøre mindst 50 % af skiltets samlede overflade

- den skal omfatte det standardiserede EF-logo og den nedenfor anførte tekst opstillet således:

(EF-logo) Den Europæiske Unions Samhørighedsfond bidrager med . . . % til finansieringen af dette projekt

Derudover skal de samlede anslåede omkostninger ved projektet og/eller Samhørighedsfondens bidrag anføres i national valuta.

Hvis de nationale, regionale eller lokale myndigheder ikke ønsker at opsætte skilte for at gøre opmærksom på deres egen deltagelse i finansieringen af et projekt, skal der opsættes et særligt skilt med angivelse af Fællesskabets støtte. I så fald finder de ovenfor anførte bestemmelser om »EF-delen« analog anvendelse.

Skiltene fjernes tidligst to år efter arbejdets afslutning. Hvor det er muligt, skal der ved fjernelsen i stedet opsættes en sponsorplade i overensstemmelse med nedenstående punkt 2.

2. Sponsorplader

Afsluttede projekter, som offentligheden har adgang til (lufthavne, banegårde, parkeringsarealer og tilgængelige dele af bygninger i forbindelse med miljøinvesteringer osv.), forsynes med sponsorplader. Foruden EF-logoet skal sådanne sponsorplader indeholde angivelse af EF-finansieringen, ligesom Samhørighedsfonden skal være nævnt (se eksemplet i punkt 1). Alle projekter, som overstiger 10 mio. ECU, forsynes med sponsorplader.

3. Plakater

Hvis en national, regional eller lokal myndighed eller en anden endelig støttemodtager beslutter at opsætte skilte, sponsorplader eller plakater eller at gennemføre andre informationsforanstaltninger vedrørende projekter til under 1 mio. ECU, skal EF-bidraget ligeledes anføres.